Document ID: /fineweb-2-swissfilter-quality_10-filterrobots/filtered/01555.jsonl.gz/190

У недељу Православља, 5. марта 2023. године Његово Преосвештенство Епископ аустријско-швајцарски, Господин Андреј је благодарном молитвом отворио седницу чланова Српског института у Цириху са почетком у 15:00 часова.
Присутни су били: Његова Екселенција, амбасадор Републике Србије у Швајцарској, др Горан Брадић, др Јека Гордић, председница Српског института, др Саша Бјелић, извршни директор Српског института, мр. Мира Јовановић, секретар, и чланови управе др Миомир Маринковић и протојереј-ставрофор др Мирослав Симијоновић. Присутни су били такође сарадници: протојереј-ставрофор мр. Ненад Михајловић, протојерј Бранимир Петковић, проф. др Срђа Трифковић и др Јелена Ангеловски. Присутни су такође били др Андреј Јефтић, бивши доцент на ПБФ у Београду који је сада директор за веру и поредак у ССЦ у Женеви, Марко Ћорић, председник Српског академског удружења у Швајцарској, те представници удружења Српских студената у Цириху, Никола Томић као председник и Ирина Симијоновић члан, која је такође у одбору Српског института за правна питања, те студент Алекса Пејовић.
Чланови управе су присутнима изложили досадашње активности Српског института од оснивања 27. августа 2022. до фебруара 2023, те изложили планове за период 2023-2024. У склопу Српског института који је образован по узору на Матицу српску, постоје 5 одељења: за природне науке, за друштвене науке, за српски језик и књижевност, за уметности и за медије. Од почетка 2024. је планиран први број научног часописа: Studia Serbicaкоји ће објављивати радове на више језика. Тим сарадника из одељења за српски језик и књижевност, уредно држи сваког месеца по једно предавање из своје области и та предавања ће бити објављена у часопису.
Дискусија је била компетентна и веома исцрпна уз одличне савете и смернице са стране владике Андреја, амбасадора Горана Брадића, али и наших младих студената који су благоразумно указивали на потребу сарадње са швајцарским институцијама ради боље будућности генерација наших младих који сазревају у дијаспори.
Сви присутни су дали подршку рада Српског института са жељом да се корисни резултати виде у догледно време.
Седница је завршена у 16:55 часова.
Одмах након окончања седнице, сви присутни су отишли у Успенски храм где је у 17:00 часова почело традиционално свеправославно вечерње на којем су узели учешће свештеници и ђакони руске, српске и румунске патријаршије, укупно осам свештеника и два ђакона. Владика Андреј је певао стихире на немачком, а храмовни хор Богородичин је певао у току вечерње службе вођен диригентом, Ољом Секулић. На крају богослужења је владика Андреј поздравио све присутне, посебно његову екселенцију, амбасадора Републике Србије, др Горана Брадића који је посветио своје драгоцено време да буде са народом. Владика је такође указао на важност молитвене сарадње свих православних народа у дијаспори у којој свештеници посебно имају важну улогу јер дају пример својим парохијанима у свему. На крају су сви присутни позвани да се послуже у црквеној сали као израз братске и сестринске љубави – АГАПЕ.
Хвала члановима хора Богородичин који су својим појањем допринели благољепију вечерње молитве. Такође хвала чланицама Кола српских сестара које су припремиле укусну посну храну за све присутне. Након вечере су свештеници из Цириха испратили са народом владику Андреја који се касним летом за Беч вратио у седиште Епархије аустријско-швајцарске.